In nomine Dei et Salvatoris totius cosmi agnitum fieri dignum duximus omnibus Matisconensis ecclesie filiis presentibus scilicet et futuris, quod domnus et expectabilis pastor Maimbodus cum secus basilicam preciosi martiris Christi Vincentii resideret in sinodali collegio, congruo cultu peragens sui regimina pontificatus, prono capite agressus est clementiam serenitatis ejus quidam illustris vir Willebertus nomine obnixe exposcens ut more paterno concederet filio ejus eque in Willeberto clerico quasdam ecclesias conjacentes in pago Matisconensi, in villis his: una in Agenaco est sita et in honore Beati Johannis dicata, alia autem in Prisciaco villa et in Beati Petri dicata veneratione. Domnus quamobrem Maimbodus presul elementissimus largiri dignatus est quod ei efflagitatum fuerat, prescriptas videlicet ecclesias cum rebus et decimis et omnibus inibi pertinentibus, cum omni integritate Willeberto ecclesiam presentialiter et semote de Prisciaco, ecclesiam autem de Agenaco Teodericus archipresbiter dum ei vita comes fuerit sibi vindicet, illo decedente, Willeberto eveniat; censum vero paratarum et eulogiarum certis temporibus persolvatis. Ut vero hec precaria suum obtineat vigorem et per diuturna tempora stabilitatem, domnus pontifex prelocutus eam propriis digitis roboravit et residentium manibus signandum tradidit. S. Maimbodi sancte Matiscensis ecclesie humilis episcopi. S. Uberti prepositi. Signaverunt et alii, Ado abba, Ayminius archidiaconus, Mayolus levita, Winisius levita, Bodo levita, Ranneus levita, Arleboldus levita. Data per manum suprascripti Aimini die Dominica, mense septembris, anno III regnante Ludovico rege.